Ρολό κόκορα με σάλτσα από αρωματικό ζωμό
Ένας πρωτότυπος τρόπος για να σερβίρουμε τον κόκορα. Αυτό το ρολό είναι ζουμερό και χυμώδες, με σάλτσα απίθανης νοστιμιάς.
1 έτοιμο ρολό κόκορα, 1 κλωναράκι φρέσκο δεντρολίβανο, 3 κλωναράκια θυμάρι φρέσκο, 3 σκελίδες σκόρδο, σε φετάκια, 50 γρ. βούτυρο αγελάδας, αλάτι, φρεσκοτριμμένο πιπέρι, τα κόκαλα του κόκορα, 2 καρότα, σε μέτριες φέτες, 2 ξερά κρεμμύδια, σε μέτριες φέτες, 1 πράσο, σε μέτριες φέτες, 2 φύλλα δάφνης, 1 κλαράκι φρέσκο θυμάρι, 3 σκελίδες σκόρδο, καθαρισμένες, 1 κουτ. σούπας ντοματοπελτές, 150 ml κόκκινο, ξηρό κρασί, 1 κουτ. σούπας αλεύρι, άφθονο πιπέρι, λίγο αλάτι, 1 λίτρο ζωμός κόκορα
Για να φτιάξουμε ρολό κόκορα με σάλτσα από αρωματικό ζωμό, ετοιμάζουμε πρώτα τη σάλτσα. Ψήνουμε τα κόκαλα του κόκορα σε προθερμασμένο φούρνο στους 180°C για 30 λεπτά. Ανακατεύουμε τα καρότα, τα κρεμμύδια, τα σκόρδα και το πράσο με τον πελτέ, τα σκορπίζουμε στο ταψί με τα κόκαλα, πασπαλίζουμε με το αλεύρι και πιπέρι και συνεχίζουμε το ψήσιμο για άλλα 30 λεπτά, έως ότου πάρουν όλα ένα ωραίο, σκούρο χρώμα καραμέλας. Ξεφουρνίζουμε, ρίχνουμε το κρασί στο ταψί και ξύνουμε με μια σπάτουλα να ξεκολλήσουν όλα τα υλικά, αλλά κυρίως τα ωραία γλάσα του ταψιού. Τα μεταφέρουμε όλα σε κατσαρόλα, προσθέτουμε τον ζωμό και τα μυρωδικά και βράζουμε σε σιγανή φωτιά για περίπου 2 ώρες, ξαφρίζοντας για όσο χρειαστεί, μέχρι να μείνει περίπου το 1/3 από τον ζωμό.Σουρώνουμε (με ψιλό σουρωτήρι) τον ζωμό και τον βάζουμε σε κατσαρολάκι. Αλατίζουμε και βράζουμε σε δυνατή φωτιά για 5 λεπτά, μέχρι η σάλτσα να δέσει ελαφρώς.Για το ρολό, προθερμαίνουμε τον φούρνο στους 160°C. Αλατοπιπερώνουμε καλά το ρολό. Σε ένα μέτριο ταψί απλώνουμε τα μυρωδικά και το σκόρδο, βάζουμε πάνω τους το ρολό και το αλείφουμε καλά με το βούτυρο. Σκεπάζουμε με λαδόκολλα και μετά με αλουμινόχαρτο και ψήνουμε για 1 ώρα και 30 λεπτά. Ξεσκεπάζουμε, δυναμώνουμε τη φωτιά στους 180°C και συνεχίζουμε το ψήσιμο για άλλα 20-30 λεπτά ή μέχρι να ροδίσει στην επιφάνεια. Κατά διαστήματα, περιχύνουμε το ρολό με τα υγρά του ταψιού. Αν έχουμε θερμόμετρο, ελέγχουμε τη θερμοκρασία του ρολού: πρέπει να είναι 75°C.Ξεφουρνίζουμε, βγάζουμε το ρολό σε ξύλο κοπής και το αφήνουμε να σταθεί. Αφαιρούμε τον σπάγκο και το κόβουμε σε φέτες. Κρατάμε όλα τα υγρά από το ταψί για να τα προσθέσουμε στη σάλτσα μας, αλλά πετάμε τα μυρωδικά.Τακτοποιούμε τις φέτες σε πιατέλα. Ζεσταίνουμε τη σάλτσα και περιχύνουμε τον κόκορα. Όση μείνει τη σερβίρουμε σε σαλτσιέρα για να βάλει ο καθένας όση θέλει.
Κόκορας,Χριστούγεννα